CELEX: 
Language: da
Date: 2016-12-05 00:00:00
Title: KOMMISSIONENS DELEGEREDE FORORDNING (EU) …/… om ændring af bilag II til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               EU's generelle toldpræferenceordning har siden 1971 bistået udviklingslandene i deres bestræbelser på at bekæmpe fattigdom og fremme god regeringsførelse og bæredygtig udvikling ved at indrømme præferentiel adgang til Unionens marked og dermed hjælpe dem med at generere supplerende indtægter gennem international handel. Europa-Parlamentets og Rådets forordning (EU) nr. 978/2012
                  1
                fastsætter den retlige ramme for gennemførelsen af den generelle toldpræferenceordning ("GSP"). Formålet med den er at målrette GSP mod de udviklingslande, der har størst behov: de mindst udviklede lande og andre lavindkomstlande og lavere middelindkomstlande, som en afspejling af de globale økonomiske og handelsmæssige forhold. 
            
            
               Listen over GSP-begunstigede lande findes i bilag II til forordning (EU) nr. 978/2012. I henhold til artikel 5, stk. 2, i forordning (EU) nr. 978/2012 skal Kommissionen inden den 1. januar hvert år revidere bilag II. Revisionen bør tage højde for ændringer i de begunstigede landes økonomiske, udviklingsmæssige eller handelsmæssige forhold. 
            
            
               Artikel 4, stk. 1, litra b), i forordning (EU) nr. 978/2012 fastsætter, at GSP ikke bør indrømmes udviklingslande, som er omfattet af en præferentiel markedsadgangsordning med Unionen med samme toldpræferencer som GSP eller gunstigere for praktisk taget hele handelen. 
            
            
               Hvis et land er begyndt at anvende en præferentiel markedsadgangsordning, bør det endvidere fortsat være GSP-begunstiget i to år efter datoen for anvendelsen af den præferentielle markedsadgangsordning, jf. artikel 5, stk. 2, litra b), i forordning (EU) nr. 978/2012. 
            
            
               EU og Ukraine undertegnede en aftale om det vidtgående og brede frihandelsområde (DCFTA) den 27. juni 2014 som led i den større associeringsaftale. DCFTA har fundet midlertidig anvendelse siden den 1. januar 2016. Fra 1. januar 2018 bør Ukraine derfor ikke længere være omfattet af GSP-præferencer, og dette må afspejles i bilag II. 
            
            
               I GSP-forordningens artikel 4, stk. 1, litra a), hedder det, at et land, der af Verdensbanken er blevet klassificeret som højindkomstland eller højere middelindkomstland i tre på hinanden følgende år, ikke bør indrømmes toldpræferencer under den generelle GSP-ordning. I overensstemmelse med GSP-forordningens artikel 5, stk. 2, litra a), finder afgørelsen om at fjerne et land fra listen over GSP-begunstigede lande anvendelse et år efter datoen for afgørelsens ikrafttræden. 
            
            
               Tonga blev af Verdensbanken klassificeret som et højere middelindkomstland i 2013, 2014 og 2015. Tonga blev derfor fjernet fra bilag II fra 1. januar 2017 ved Kommissionens delegerede forordning (EU) 2015/1979 af 28. august 2015 om ændring af bilag II, III og IV til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer
                  2
               . 
            
            
               I 2016 blev Tonga klassificeret som et lavere middelindkomstland af Verdensbanken. Tonga bør derfor genindsættes i bilag II i forordning (EU) nr. 978/2012.
            
            
               2.HØRINGER FORUD FOR RETSAKTENS VEDTAGELSE
            
            
               I overensstemmelse med punkt 4 i den fælles forståelse vedrørende delegerede retsakter mellem Europa-Parlamentet, Rådet og Europa-Kommissionen er der gennemført relevante og gennemsigtige høringer, herunder på ekspertniveau, om denne delegerede retsakt. Kommissionens ekspertgruppe om den generelle toldpræferenceordning blev hørt ved møderne den 27. april og den 27. september 2016.
            
            
               3.JURIDISKE ASPEKTER AF DEN DELEGEREDE RETSAKT
            
            
               I artikel 5, stk. 3, i forordning (EU) nr. 978/2012 tillægges Kommissionen beføjelse til at vedtage delegerede retsakter med henblik på at ændre bilag II til nævnte forordning.
            
            
               Ukraine bør udgå af bilag II til forordning (EU) nr. 978/2012 med virkning fra den 1. januar 2018. 
            
            
               Tonga bør genindsættes i bilag II til forordning (EU) nr. 978/2012 med virkning fra den 1. januar 2017.
            
            
               KOMMISSIONENS DELEGEREDE FORORDNING (EU) …/…
            
            
               af 5.12.2016
            
            
               om ændring af bilag II til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer 
            
         
         
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008
                  3
               , særlig artikel 5, stk. 3, og 
            
            
               ud fra følgende betragtninger:
            
            
               1)Artikel 4 i forordning (EU) nr. 978/2012 indeholder kriterierne for indrømmelse af toldpræferencer under den generelle toldpræferenceordning ("GSP"). 
            
            
               2)I artikel 4, stk. 1, litra a) og b), i forordning (EU) nr. 978/2012 fastsættes det, at et land, der af Verdensbanken er blevet klassificeret som henholdsvis højindkomstland eller højere middelindkomstland i tre på hinanden følgende år, eller et land, der er omfattet af en præferentiel markedsadgangsordning med samme toldpræferencer som GSP eller gunstigere for praktisk taget hele handelen, ikke bør være omfattet af GSP.
            
            
               3)Listen over begunstigede lande under den generelle GSP, der er omhandlet i artikel 1, stk. 2, litra a), i forordning (EU) nr. 978/2012, findes i bilag II til nævnte forordning. I artikel 5, stk. 2, i forordning (EU) nr. 978/2012 er det fastsat, at bilag II skal revideres inden den 1. januar hvert år. Revisionen bør tage højde for ændringer i de begunstigede landes økonomiske, udviklingsmæssige eller handelsmæssige forhold, set ud fra de kriterier, der er fastsat i artikel 4. 
            
            
               4)I henhold til artikel 5, stk. 2, i forordning (EU) nr. 978/2012 skal et GSP-begunstiget land og de erhvervsdrivende have tilstrækkelig tid til at tilpasse sig ordentligt til ændringen af landets GSP-status. GSP-ordningen bør derfor fortsætte i ét år efter ikrafttrædelsen af en ændring af et lands status, jf. artikel af artikel 4, stk. 1, litra a), og i to år efter datoen for anvendelsen af en præferentiel markedsadgangsordning, jf. artikel 4, stk. 1, litra b).
            
            
               5)Tonga blev af Verdensbanken klassificeret som et højere middelindkomstland i 2013, 2014 og 2015. Tonga blev derfor fjernet fra listen over GSP-begunstigede lande i bilag II til forordning (EU) nr. 978/2012 fra den 1. januar 2017 ved Kommissionens delegerede forordning (EU) 2015/1979
                  4
               . I 2016 blev Tonga dog klassificeret som et lavere middelindkomstland af Verdensbanken. Tonga bør derfor genindsættes i bilag II til forordning (EU) nr. 978/2012 med virkning fra den 1. januar 2017. 
            
            
               6)Gennemførelsen af det vidtgående og brede frihandelsområde (DCFTA), der blev undertegnet af Unionen og Ukraine den 27. juni 2014, som led i den større associeringsaftale, har fundet midlertidig anvendelse siden den 1. januar 2016. Da der er mere fordelagtige toldpræferencer med DCFTA end med GSP-ordningen for praktisk taget al handel, bør Ukraine fjernes fra listen over GSP-begunstigede lande i bilag II med virkning fra 1. januar 2018 —
            
            
               VEDTAGET DENNE FORORDNING:
            
            
               Artikel 1
            
            
               Ændringer af forordning (EU) nr. 978/2012
            
            
               I bilag II til forordning (EU) nr. 978/2012 foretages følgende ændringer:
            
            
               1)Det følgende land og den tilsvarende alfabetiske kode tilføjes i henholdsvis kolonne A og B:
            
            
                     
                        TO
                     
                  
                  
                     
                        Tonga
                     
                  
               
               2)Det følgende land og den tilsvarende alfabetiske kode fjernes fra henholdsvis kolonne A og B:
            
            
                     
                        UA
                     
                  
                  
                     
                        Ukraine
                     
                  
               
               Artikel 2
            
            
               Ikrafttrædelse og anvendelse
            
         
         
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Artikel 1, stk. 1), anvendes fra den 1. januar 2017.
            
            
               Artikel 1, stk. 2), anvendes fra den 1. januar 2018.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 5.12.2016.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        EUT L 303 af 31.10.2012, s. 1.
               
               
                  
                     (2)
                  
                        EUT L 289 af 5.11.2015, s. 3.
               
               
                  
                     (3)
                  
                        EUT L 303 af 31.10.2012, s. 1.
               
               
                  
                     (4)
                  
                        Kommissionens delegerede forordning (EU) 2015/1979 af 28. august 2015 om ændring af bilag II, III og IV til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer (EUT L 289 af 5.11.2015, s. 3).